[Foto’s] Doodskis-video-saak: Regter, beskuldigdes besoek toneelTheo Martins Jackson en Victor Rethabile Mlotshwa op die toneel waar die video glo geneem is. Foto: Phillip Bruwer Die tweede dag van die veelbesproke doodskis-video-saak het Dinsdag met ŉ ondersoek ter plaatse in die Blinkpan-omgewing buite Middelburg in Mpumalanga afgeskop. Die onderskeie regspanne, die regter, beskuldigdes en die vermeende slagoffers in die sogenaamde doodskis-video-saak asook die media was teenwoordig. Die staat en verdediging het verskeie plekke van belang uitgewys. Die beskuldigdes, Willem Oosthuizen en Theo Martins Jackson, sowel as die klaers, Victor Rethabile Mlotshwa en Delton Sithole, het ook saam met hul regspanne plekke van belang aan regter Sheila Mphalele uitgewys. Die ondersoek ter plaatse het begin by Oosthuizen se voormalige woonplek en die plaas wat hy bestuur het. Oosthuizen het uitgewys waar hy Mlotshwa vir die eerste keer in die mielielande gesien het en gesê Mlotshwa het van daar na ŉ naburige plaas oor ŉ treinspoor gehardloop. Dié plaas, waar Jackson toe ŉ voorman was, behoort aan Johannes de Beer. De Beer was Maandag die staat se eerste getuie. Dit het tydens die verhoor aan die lig gekom dat ŉ voetpaadjie wat inwoners van die Big House-nedersetting langs die Komati-kragstasie gebruik, oor De Beer se plaas loop. Die voetpad. Foto: Phillip Bruwer Robert Molokoane, die staatsaanklaer, het aan De Beer gevra of mense oor die algemeen toegelaat word om die voetpaadjie te gebruik waar Mlotshwa deur Oosthuizen en Jackson voorgekeer is omdat hy die plaas betree het. De Beer het gesê die voetpaadjie word nie gewoonlik gebruik nie, maar het gesê sommige mense stap wel daar sonder toestemming. “Ons het ŉ probleem [met mense wat die voetpaadjie gebruik] oor diefstal. Maar ons konfronteer nie die mense wat die paadjie gebruik nie, want dit gebeur baie,” het De Beer gesê. Mlotshwa het vroeër aan die hof gesê hy het deur ŉ veld gestap toe die beskuldigdes hom voorgekeer het. Hy het gesê hy is aangerand en vasgebind en later gedwing om in ŉ doodskis te klim. Hy beweer die twee mans het voor dié voorval glo ook ŉ ander man, Sithole, aangerand. Die beskuldigdes het aangevoer Mlotshwa het koperkabels gesteel en hulle wou hom ŉ les leer. Hulle het gesê hulle het nie bedoel om Mlotshwa leed aan te doen nie. Die ondersoek ter plaatse was net voor middagete voltooi. Oosthuizen word deur adv. Wayne Gibbs verteenwoordig, terwyl Jackson deur adv. Org Basson verteenwoordig is. Die verhoor het daarna in die Middelburg-hooggeregshof voortgegaan, waar dit tot 10 Augustus op die hofrol geplaas is. Jackson en Oosthuizen staan tereg op sewe aanklagte, waaronder die besit van ŉ ongelisensieerde vuurwapen, twee sake van aanranding met die doel om ernstig te beseer, ontvoering, poging tot moord, intimidasie en dwarsboming van die gereg. Lees alle vorige berigte oor die doodskis-video op Maroela Media.